<classify> SERIKALI imeanza kuelekeza nguvu kukamata soko la viazi mbatata nchini Kenya, kutokana na nchi hiyo kukabiliwa na uhaba wa tani milioni 1.7 za viazi hivyo na kufanya bei ya zao hilo kupanda kwa asilimia 25.Aidha, imepata ombi kutoka Uganda kupeleka juisi ya mapera nchini humo, hivyo kuhamasisha watanzania kulima mapera kuwezesha kukamata soko. Akizungumza na gazeti hili, Waziri wa Viwanda, Biashara na Uwekezaji, Joseph Kakunda alisema wizara yake kwa kushirikiana na Mamlaka ya Maendeleo ya Biashara TanTrade wameanza mikakati ya kukamata soko hilo kwa kuweka mikakati mahsusi kwa wakulima na wafanyabiashara wa Kenya kupitia ubalozi wa Tanzania nchini humo.Wizara yangu iko makini kwa kila fursa wanayoona kufanyia kazi bila kuchelewa, hivyo kwa sasa tumeanza mikakati ya kukamata soko na tayari nimemuagiza mkurugenzi wa TanTrade kuzungumza na wenzake wa Kenya ili tusikose fursa hiyo, alisema Alibainisha kuwa, katika ukanda wa Afrika Mashariki, pia Uganda wametoa fursa nyingine ya kibiashara nchini kupeleka juisi ya mapera, jambo wanaloendelea kufanyia kazi kutokana na kutokuwepo watanzania wanaolima zao hilo.Waziri alieleza kuwa baada ya kupata fursa hiyo, aliwasiliana na mkurugenzi wa kampuni moja inayozalisha juisi za mapera nchini na kumueleza kuwa wamekuwa wakikabiliwa na changamoto kubwa ya matunda hayo, hivyo kulazimu kutengeneza juisi kwa kununua unga wa mapera kutoka nje ya nchi. Akizungumzia suala hilo, Mkurugenzi wa TanTrade, Edwin Rutageruka alisema wameshaanza maandalizi kwa kuwasiliana na wenzao wa Kenya pamoja na Kituo cha Mpango wa Kuendeleza Kilimo Ukanda wa Kusini mwa Tanzania SAGCOT ili kujipanga kuhakikisha zao hilo linapatikana vya kutosha.Nchini Kenya, kutokana na upungufu huo imesababisha hoteli na wafanyabiashara wengine wa viazi kutegemea vinavyoingizwa kutoka nje ya nchi hiyo hivyo kuongezeka kwa bei ya chipsi na crips. Serikali nchini humo imesema inafanya mikakati kuhakikisha kunakuwa na viazi vya uhakika kwa wakulima kutumia mbegu zinazofaa na za kutosha katika uzalishaji, kwani kwa sasa mfuko wa viazi unauzwa kwa shilingi za Kenya 5,800 katika mji wa Nairobi kutoka Shilingi 3,500.Kutokana na hali hiyo, sahani ya chipsi inauzwa kwa shilingi za Kenya 50, lakini kwa sasa inauzwa zaidi ya shilingi 80 jijini Nairobi katika hoteli na migahawa huku katika maeneo yaliyokuwa yakiuza shilingi 100 sasa imefikia shilingi 150 na zaidi. Viazi vinashika nafasi ya pili kati ya mazao yanayonunuliwa nje ya nchi kwa wingi baada ya mahindi kutokana na matumizi kuwa makubwa huku zao hilo likilimwa na wakulima zaidi ya 800,000 na kuingiza mapato ya shilingi bilioni 50 nchini humo.  <topic>: KITAIFA 